CELEX: 32018D0202(01)
Language: ro
Date: 2018-01-30 00:00:00
Title: Decizia Comisiei din 30 ianuarie 2018 de înființare a Forumului strategic pentru proiectele importante de interes european comun

2.2.2018   
            
            
               RO
            
            
               Jurnalul Oficial al Uniunii Europene
            
            
               C 39/3
            
         DECIZIA COMISIEI
   din 30 ianuarie 2018
   de înființare a Forumului strategic pentru proiectele importante de interes european comun
   (2018/C 39/03)
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               Articolul 173 din tratat trasează Uniunii și statelor membre sarcina de a veghea la asigurarea condițiilor necesare competitivității industriei Uniunii.
            
         
               (2)
            
            
               Articolul 107 alineatul (3) litera (b) din tratat prevede că ajutoarele destinate să promoveze realizarea unui proiect important de interes european comun pot fi considerate compatibile cu piața internă.
            
         
               (3)
            
            
               O strategie industrială de succes ar trebui să se bazeze pe punctele forte și atuurile Europei în domeniul lanțurilor valorice strategice și al tehnologiilor noi care necesită, de multe ori, eforturi și investiții comune și bine coordonate efectuate de autoritățile publice și industriile din mai multe state membre.
            
         
               (4)
            
            
               Este necesară o abordare mai proactivă cu statele membre și cu industria, pentru a se promova noi proiecte importante de interes european comun (PIIEC) (1), care pot juca un rol esențial în promovarea unor politici și a unor acțiuni în domenii esențiale pentru creșterea economică.
            
         
               (5)
            
            
               Comunicarea Comisiei intitulată „Investițiile într-o industrie inteligentă, inovatoare și durabilă. O strategie reînnoită privind politica industrială a UE” (2) solicită înființarea unui forum strategic care să implice principalele părți interesate pentru a identifica lanțurile valorice-cheie și proiectele de investiții și a monitoriza progresele înregistrate.
            
         
               (6)
            
            
               Având în vedere cele de mai sus, Comisia trebuie să recurgă la expertiza specialiștilor reuniți în cadrul unui organism consultativ.
            
         
               (7)
            
            
               Prin urmare, este necesar să se instituie un grup de experți în domeniul lanțurilor valorice și al proiectelor de investiții strategice, în special în ceea ce privește proiectele importante de interes european comun, precum și să se definească sarcinile, obiectivele și structura acestuia.
            
         
               (8)
            
            
               Grupul ar trebui să furnizeze Comisiei consultanță și expertiză, cu scopul de a contribui la construirea unei viziuni comune a Uniunii cu privire la lanțurile valorice-cheie pentru Europa și de a facilita acordurile de concepere și promovare de noi proiecte de investiții în lanțurile valorice-cheie din Europa, prin cooperare și coordonare între autoritățile publice și principalele părți interesate din mai multe state membre.
            
         
               (9)
            
            
               Grupul ar trebui să fie compus din reprezentanți la nivel înalt din partea autorităților competente ale statelor membre, reprezentanți la nivel înalt ai altor entități publice, cum ar fi organe ale Uniunii și organizații internaționale (care își desfășoară activitatea în domenii precum tehnologia și inovarea, energie, transporturi, investiții, analize economice, securitate și apărare), reprezentanți la nivel înalt ai organizațiilor care reprezintă interesele din mediul academic și cercetare, finanțe, industrie, IMM-uri, angajați și lucrători și persoane numite cu titlu personal.
            
         
               (10)
            
            
               Ar trebui să se prevadă norme privind divulgarea de informații de către membrii grupului.
            
         
               (11)
            
            
               Datele cu caracter personal ar trebui prelucrate în conformitate cu Regulamentul (CE) nr. 45/2001 al Parlamentului European și al Consiliului (3).
            
         
               (12)
            
            
               Este oportun să se stabilească o perioadă de aplicare a prezentei decizii. Comisia va examina în timp util oportunitatea unei prelungiri,
            
         DECIDE:
   Articolul 1
   Obiectul
   Se instituie Forumul strategic pentru proiectele importante de interes european comun (denumit în continuare „grupul”).
   Articolul 2
   Mandat și sarcini
   Mandatul acestui grup este de a facilita acordurile încheiate între autoritățile publice și principalele părți interesate din mai multe state membre pentru promovarea proiectelor importante noi de interes european comun și de a construi o viziune comună la nivelul Uniunii privind eforturile și investițiile comune și coordonate în lanțurile valorice-cheie.
   Sarcinile grupului sunt, în principal:
   
               (a)
            
            
               să consilieze Comisia cu privire la lanțurile valorice-cheie pentru Europa, definite ca lanțuri valorice de importanță strategică pentru Europa, care necesită acțiuni și investiții comune și coordonate, efectuate de autoritățile publice și industriile din mai multe state membre pentru a garanta că Europa rămâne sau devine un lider industrial mondial în domenii-cheie;
            
         
               (b)
            
            
               să sprijine Comisia la construirea unei viziuni europene comune pentru aceste lanțuri valorice-cheie, partajată între statele membre și principalele părți interesate;
            
         
               (c)
            
            
               să acorde consultanță Comisiei cu privire la proiectele importante de interes european comun necesare în cadrul lanțurilor valorice-cheie;
            
         
               (d)
            
            
               să ajute Comisia să stabilească o cooperare și coordonare între autoritățile publice și principalele părți interesate din mai multe state membre pentru a facilita încheierea de acorduri în vederea promovării de noi proiecte importante de interes european comun;
            
         
               (e)
            
            
               să ajute Comisia să monitorizeze progresele realizate; să raporteze privind blocajele sau obstacolele întâmpinate în conceperea și promovarea proiectelor importante de interes european comun și să propună soluții de depășire a acestor obstacole și blocaje;
            
         
               (f)
            
            
               să consilieze Comisia cu privire la măsurile de însoțire necesare pentru a asigura implementarea cu succes a noilor proiecte importante de interes european comun;
            
         
               (g)
            
            
               să consilieze Comisia cu privire la soluțiile alternative pentru promovarea investițiilor comune, bine coordonate în cadrul lanțurilor valorice-cheie atunci când un proiect important de interes european comun nu este fezabil.
            
         Articolul 3
   Consultare
   Comisia poate consulta grupul cu privire la orice aspect legat de lanțurile valorice industriale de importanță strategică pentru Europa și investițiile conexe.
   Articolul 4
   Componență
   (1)   Grupul este compus din cel mult 50 de membri.
   (2)   Membrii sunt:
   
               (a)
            
            
               persoane numite cu titlu personal;
            
         
               (b)
            
            
               organizații care reprezintă interesele mediului academic și de cercetare, financiar, industrial, IMM-uri, salariați și lucrători;
            
         
               (c)
            
            
               autorități ale statelor membre;
            
         
               (d)
            
            
               alte entități publice.
            
         (3)   Membrii numiți cu titlu personal acționează independent și în interes public.
   (4)   Autoritățile statelor membre, organizațiile și alte entități publice își desemnează reprezentanții și au responsabilitatea de a se asigura că reprezentanții lor furnizează un înalt nivel de expertiză. Direcția Generală Piață Internă, Industrie, Antreprenoriat și IMM-uri din cadrul Comisiei („DG GROW”) poate refuza nominalizarea de către o organizație a unui reprezentant dacă consideră că această nominalizare este neadecvată din punctul de vedere al cerințelor specificate în capitolul 4 din cererea de candidaturi menționată la articolul 5. Într-un astfel de caz, organizației respective i se solicită să numească un alt reprezentant.
   (5)   Membrii care nu mai sunt în măsură să contribuie în mod eficace la deliberările grupului de experți, care, în opinia serviciului competent al Comisiei, nu îndeplinesc condițiile prevăzute la articolul 339 din Tratatul privind funcționarea Uniunii Europene sau care demisionează nu mai sunt invitați să participe la reuniunile grupului și pot fi înlocuiți pentru perioada rămasă până la încheierea mandatului lor.
   Articolul 5
   Procesul de selecție
   (1)   Selecția membrilor grupului menționați la articolul 4 alineatul (2) literele (a) și (b) se efectuează prin intermediul unei cereri publice de candidaturi, care urmează să fie publicată în Registrul grupurilor de experți și al altor entități similare al Comisiei („registrul grupurilor de experți”). În plus, cererea de candidaturi poate fi publicată și prin alte mijloace, inclusiv pe site-uri web specializate. Cererea de candidaturi precizează clar criteriile de selecție, incluzând competențele solicitate și interesele care trebuie să fie reprezentate în relație cu activitatea care urmează să fie desfășurată. Termenul minim pentru candidaturi este de patru săptămâni.
   (2)   Persoanele care candidează pentru a fi numite membri ai grupului în nume propriu divulgă orice situație care ar putea da naștere unui conflict de interese. În special, Comisia solicită persoanelor respective să transmită un formular conținând declarația de interese („DdI”) pe baza formularului-standard DdI pentru grupuri de experți, însoțit de un curriculum vitae (CV) actualizat, ca parte a cererii lor. Transmiterea unui formular DdI completat corespunzător este necesară pentru ca o persoană să poată fi numită membru cu titlu personal. Evaluarea conflictului de interese se realizează în conformitate cu normele orizontale ale Comisiei care se aplică grupurilor de experți („normele orizontale”).
   (3)   Înregistrarea în Registrul de transparență este necesară pentru desemnarea organizațiilor.
   (4)   Membrii grupului sunt numiți de către directorul general al DG GROW din rândul specialiștilor competenți în domeniile menționate la articolul 2 și la articolul 3, care au răspuns cererii de candidaturi.
   (5)   Membrii sunt numiți pe o perioadă de doi ani. Aceștia rămân în funcție până la înlocuirea lor sau până la finalul mandatului lor. Acest mandat poate fi reînnoit.
   (6)   DG GROW stabilește o listă de rezervă cu candidați adecvați, care poate fi utilizată pentru a numi membri supleanți. DG GROW solicită consimțământul candidaților înainte de a le include numele pe lista de rezervă.
   Articolul 6
   Președinte
   Grupul este prezidat de directorul general al DG GROW.
   Articolul 7
   Mod de funcționare
   (1)   Grupul acționează la cererea DG GROW, în conformitate cu normele orizontale.
   (2)   Reuniunile grupului au loc, în principiu, la sediile Comisiei din Bruxelles.
   (3)   DG GROW asigură serviciile de secretariat. La reuniunile grupului și ale subgrupurilor acestuia pot participa funcționari din alte departamente ale Comisiei care sunt interesați de activitățile acestora.
   (4)   Cu acordul DG GROW, grupul poate decide, cu majoritatea simplă a membrilor săi, ca deliberările să fie publice.
   (5)   Procesele-verbale ale discuțiilor pe marginea fiecărui punct de pe ordinea de zi și ale avizelor emise de grup sunt concludente și complete. Procesele-verbale se întocmesc de secretariat, sub responsabilitatea președintelui.
   (6)   Grupul adoptă prin consens avizele, recomandările și rapoartele sale. În cazul unui vot, rezultatul votului se decide cu majoritatea simplă a membrilor. Membrii care au votat împotrivă au dreptul ca la avizele, recomandările sau rapoartele grupului să se anexeze un document care să rezume argumentele pe care se întemeiază poziția lor.
   Articolul 8
   Subgrupuri
   (1)   Pentru analizarea unor chestiuni specifice, DG GROW poate înființa subgrupuri al căror mandat este stabilit de DG GROW. Subgrupurile își desfășoară activitatea în conformitate cu normele orizontale și sunt subordonate grupului. După ce și-au îndeplinit mandatul, subgrupurile sunt dizolvate.
   (2)   Membrii subgrupurilor care nu sunt membri ai grupului sunt selectați printr-o cerere publică de candidaturi, în conformitate cu articolul 5 și cu normele orizontale.
   (3)   Membrii individuali pot fi numiți raportori pe o anumită temă. În perioadele dintre reuniuni, lucrările se desfășoară prin mijloace electronice.
   Articolul 9
   Experți invitați
   DG GROW poate invita experți care dețin cunoștințe de specialitate cu privire la un anumit subiect de pe ordinea de zi, pentru a participa, ad-hoc, la activitățile grupului sau ale subgrupurilor sale.
   Articolul 10
   Observatori
   (1)   În urma unei invitații directe, se poate acorda statutul de observator unor persoane fizice, organizații și entități publice, în conformitate cu normele orizontale.
   (2)   Organizațiile și entitățile publice care au primit statutul de observator își desemnează reprezentanți.
   (3)   Observatorii și reprezentanții acestora pot fi autorizați de președinte să participe la discuțiile grupului și să ofere cunoștințe de specialitate. Aceștia nu au însă drept de vot și nici nu participă la formularea recomandărilor sau a avizelor grupului.
   Articolul 11
   Regulamentul de procedură
   La propunerea și cu acordul DG GROW, grupul își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți, în conformitate cu normele orizontale.
   Articolul 12
   Secretul profesional și gestionarea informațiilor clasificate
   Membrii grupului și ai subgrupurilor și reprezentanții acestora, precum și experții și observatorii invitați respectă obligația privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (4) și (UE, Euratom) 2015/444 ale Comisiei (5). Dacă aceste obligații nu sunt respectate, Comisia poate lua toate măsurile care se impun.
   Articolul 13
   Transparența
   (1)   Grupul și subgrupurile sale sunt înregistrate în registrul grupurilor de experți.
   (2)   În ceea ce privește componența grupului, în registrul grupurilor de experți se publică următoarele date:
   
               (a)
            
            
               numele persoanelor numite cu titlu personal;
            
         
               (b)
            
            
               numele organizațiilor membre; interesul reprezentat se divulgă;
            
         
               (c)
            
            
               numele altor entități publice;
            
         
               (d)
            
            
               numele observatorilor;
            
         
               (e)
            
            
               denumirea autorităților statelor membre.
            
         (3)   Toate documentele relevante, incluzând ordinile de zi, procesele-verbale și contribuțiile participanților, se publică fie în registrul grupurilor de experți, fie prin intermediul unui link din registru către un site web specializat care conține informațiile respective. Accesul la site-urile web specializate nu este condiționat de înregistrarea ca utilizator sau de alte restricții. În special, ordinea de zi și alte documente de referință relevante se publică în timp util înainte de reuniune, iar procesele-verbale se publică fără întârziere după reuniune. Excepții de la publicare se prevăd doar dacă se consideră că divulgarea unui document ar putea afecta protecția unui interes public sau privat, astfel cum este definit la articolul 4 din Regulamentul (CE) nr. 1049/2001 al Parlamentului European și al Consiliului (6).
   Articolul 14
   Cheltuielile aferente reuniunilor
   (1)   Participanții la activitățile grupului și ale subgrupurilor nu sunt remunerați pentru serviciile oferite.
   (2)   Cheltuielile de călătorie și diurnele participanților la activitățile grupului și ale subgrupurilor sunt rambursate de către Comisie. Rambursarea se face în conformitate cu dispozițiile în vigoare în cadrul Comisiei și în limita creditelor disponibile repartizate serviciilor Comisiei în cadrul procedurii anuale de alocare a resurselor.
   Articolul 15
   Aplicabilitate
   Prezenta decizie se aplică până la 31 mai 2020.
   
      Adoptată la Bruxelles, 30 ianuarie 2018.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  Comisia prevede normele privind ajutoarele de stat (JO C 188, 20.6.2014), concepute pentru a orienta statele membre în direcționarea fondurilor publice către PIIEC integrate, care trebuie să aibă efecte colaterale clare pentru o parte mai mare a economiei și societății din Uniune, cum ar fi tehnologiile generice esențiale (TGE). TGE presupun utilizarea intensivă a cunoștințelor și sunt asociate cu o activitate intensă de C&D, cu cicluri rapide de inovare, cu cheltuieli de capital ridicate și cu angajarea de personal înalt calificat – COM(2012) 341.
   
      (2)  COM(2017) 479 final.
   
      (3)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
   
      (4)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).
   
      (5)  Decizia (UE, Euratom) 2015/444 a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).
   
      (6)  Scopul acestor excepții este de a proteja securitatea publică, afacerile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.